Efter to Superliga-nederlag i træk til henholdsvis Brøndby og Lyngby lykkedes det torsdag aften AaB at sikre tre point til kontoen da Viborg FF blev besejret 1-0 på Aalborg Stadion. Kampens enlige mål blev scoret af Kasper Pedersen efter 58 minutters spil, der på et hjørnespark af østrigske Marco Meilinger flot fik headet bolden ind i Viborg-målet. AaB's sejr var fortjent og specielt i første halvleg sad nordjyderne på spillet. To store chancer til henholdsvis Marco Meilinger og Jakob Blåbjerg blev dog ved netop det - chancer, og man skulle altså et kvarter ind i anden halvleg før den 23-årige forsvarsspiller bragte nordjyderne på sejrskurs. Initiativet i kampen var dermed overladt til Viborg, men tilskuerne måtte vente helt til overtiden før et reelt pres blev etableret. Gæsterne kom da også frem til et par store chancer og Meilinger, der på mange måder havde en hovedrolle i kampen måtte redde på stregen, så alle tre point kom til Aalborg. Med aftenens sejr ligger AaB på Superligaens fjerdeplads.
Efter to nederlag fandt AaB torsdag aften tilbage på sejrskurs. Biborg FF blev besejret 1-0 på mål af Kasper Pedersen.